Tüüp SU 60

Tüüp SU 60 (60式装甲車) oli Jaapani roomikutega soomustransportöör, mida kasutati Jaapani Omakaitsejõudude maaväes aastatel 1960–2005. SU 60 kerel põhinesid ka liikurmiinipildujad SV 60 (81 mm) ja SX 60 (120 mm).

Ajalugu

Jaapani Omakaitsejõud kuulutasid 1950. aastate keskel välja võistluse roomikutega soomustransportööri hankimiseks. Tööd algasid 1956. aastal ja võistluseset võttis osa kaks ettevõtet: Komatsu ja Mitsubishi. Esimesed prototüübid SU-I (Komatsu) ja SU-II (Mitsubishi) valmisid 1957. aastal. Mõlemad prototüübid mahutasid 9 inimest, kaalusid 10,6 tonni ja võisid arendada kiirust kuni 45 km/h. Mõlemat prototüüpi testiti 1957–1958 koos USA-lt saadud soomustransportööriga M59. 

Teise seeria prototüüpe valmistasid Mitsubishi ja Komatsu kokku 11 tükki. Mitshubishi ehitas viis SU-II (Kai) M-i, ühe SV (Kai) M-i ja ühe SX (Kai) M-i. Komatsu ehitas SU-II (Kai) K-d, ühe SV (Kai) K ja ühe SX (Kai) K. "M" tähistab Mitsubishit, "K" Komatsut ja "Kai" modifitseeritut. SV tähistas 81 mm miinipildujaga mudelit ja SX 107 mm miinipildujaga mudelit. 

Neli prototüüpi SU-II (Kai) valmis 1959. aasta juulis ja neid katsetati kuni oktoobrini. Pärast seda võeti uus soomustransportöör teenistusse kui tüüp SU 60. Lisaks soomustransportööridele otsustati kasutusele võta ka 81 mm ja 107 mm miinipildujaga masinad. Esimene tellimus uutele soomustransportööridele esitati 1959. aastal ja viimane 1972. aastal. Kokku toodeti umbes 430 masinat. 

Soomustransportööre tüüp SU 60 kasutati pikka aega koos uuemate soomustransportööridega Tüüp 73 ja teenistusest eemaldama hakati neid pärast jalaväe lahingumasinate tüüp 89 ilmumist. Miinipildujaga mudelid on vahetatud 120 mm liikurmiinipildujate tüüp 96 vastu. ÜRO andmetel olid viimased 33 masinat kasutusel veel 2005. aastal, alates 2006. aastast ei ole ühtegi kasutusel.

Kirjeldus

Tüüp SU 60 soomus on keevitatud terasest ja pakkus kaitset käsitulirelvade ning mürsukildude eest. Soomuki sisemus oli suhteliselt kitsas ja jalaväelasel oli välja vaatamiseks vähe võimalusi. Samuti ei saanud jalavägi masinast kasutada oma relvi. Soomuk polnud ka ujuv ning puudusid ABK-vastase kaitse süsteem ja öövaatlusseadmed. 

Soomuki meeskond koosnes neljast inimesest. Ees paremal paiknes juht, kelle kohal paiknes luuk ja kelle kasutada oli kolm periskoopi. Vasakul istus kuulipildur, kes opereeris ninas paiknevat 7,62 mm kuulipildujat M1919A4. Tema kohal oli samuti luuk ja üks periskoop kuulipilduja sihtimiseks. Kuulipilduri ja juhi taga istus komandör, kellel oli kaheksa vaatluspiluga varustatud luuk. Komandöri taga paremal paiknes kulipildur, kes opereeris 12,7 mm kuulipildujat M2 Browning. Tema luuk koosnes kahest osast ja avatuna kaitsesid luugi pooled kuulipildurit külgedelt. Soomuki peal olev kuulipilduja ees on väike kilp ja kuulipilduja on 360 kraadi pööratav. Soomuki tagaosas on ruumi kuuele jalaväelasele: kummalgi pool seina ääres on kolm istet. Jalavägi pääses soomukisse läbi kahe tagumise luugi, millest parempoolses oli vaatlusava. Jalaväe ruumi kohal on kaks luuki: esimene neist on üheosaline ja avaneb ette poole, tagumine luuk on kahepoolne, kumbki pool on omakorda keskelt hingega ning avaneb küljele. 

Soomuki jõuallikas, 220-hobujõuline Mitsubishi Model 8 HA 21 WTV diiselmootor, paikneb vasakul eesmise kuulipilduri kõrval. Kummalgi pool on viis kummikattega maanteeratast. Vedav rattas paikneb ees, tugiratas taga. Lisaks on kolm tagasijooksu rullikut. SU 60 kasutab väändvedrustust, teisel ja viiendal rattal on ka hüdraulilised amordid. Soomuk kaalub 11,8 tonni.

Mudelid

 SU 60 soomustransportöör, põhimudel.
 SV 60 oli 81 mm pearelvaga liikurmiinipilduja. Miinipilduja paikneb masina tagaosas ja on suunatud taha. See on mõeldud otse masinast laskmiseks, kuid seda on võimalik soomukist välja tõsta ja eraldi kasutada. Miinipilduja maksimaalne laskeulatus on 3 kilomeetrit. Masinas kantakse kaasas 24 miini. Lisaks miinipildujale on alles jäätud ka 7,62 ja 12,7 mm kuulipildujad. Meeskond koosneb viiest inimesest. Sellised soomukid kaalusid täisvarustusega 12,1 tonni ja neid toodeti ainult 18 tükki. 
 SX 60 oli 107 mm pearelvaga liikurmiinipilduja. Miinipilduja paikneb masina tagaosas ja on suunatud taha. See on mõeldud otse masinast laskmiseks, kuid seda on võimalik soomukist välja tõsta ja eraldi kasutada. Miinipilduja maksimaalne laskeulatus on 4 kilomeetrit. Masinas kantakse kaasas 8 miini. Meeskond koosnes viiest inimesest. SX 60 erineb SV 60-st tagaosa ehituse ja ninast puuduva kuulipilduja poolest. Soomukile on paigutatud ainult 12,7 mm kuulipilduja. Täisvarustusega kaalus soomuk 12,9 tonni. Neid valmistati samuti 18 masinat ja praeguseks on need 120 mm liikurmiinipildujate Tüüp 96 vastu välja vahtatud.
 SU-60 tankitõrjesoomuk väike arv soomukeid varustati traadi teel juhitavatele KAM-3D (tüüp 64 MAT) tankitõrjerakettidega. 
 ABK luuresoomuk.
 SY 60 105 mm liikurhaubits. Lisaks haubitsale kuulus relvastusse ka 12,7 mm õhutõrjekuulipilduja. Valmis vaid prototüüp, tootma seda ei hakatud.

Lisaks neile varustati mõned soomukid lumesahkadega ning üks soomuk muudeti väljaõppe jaoks väliselt Nõukogude dessandi lahingumasina BMD-1 sarnaseks.

Viited

Kirjandus
T. J. O'Malley Fighting Vehicles: Armoured Personnel Carriers and Infantry Fighting Vehicles London: Greenhill Books, 1996 ISBN 1-85367-211-4
Christopher F. Foss Jane's Armour and Artillery Jane's Information Group 1976 ISBN 0-354-01022-0

Välislingid

Type 60 www.Military-Today.com

Jaapani relvad
Soomustransportöörid